text: Slut med overarbejde på Danfoss
  11 januar 2012 kl. 09.56
  Fleksible arbejdsplaner for et år ad gangen - det er fremtiden for de ansatte på Danfoss i Nordborg. Derved slipper virksomheden for at betale overtid.
  Fremover skal de ansatte på Danfoss i Nordborg arbejde mere i travle perioder og mindre, når der er færre ordrer. Men stadig med en gennemsnitlig arbejdstid på 37 timer om ugen. 
  Nogle uger vil medarbejderne skulle trække i arbejdstøjet 30 timer, mens de andre uger skal ud ad døren 48 timer. 
  - I starten var medarbejderne lidt bekymrede for, hvordan ledelsen vil bruge denne aftale, men efterhånden tager de fleste godt i mod den, siger fællestillidsmand Preben Storm til P4 Syd.
  
  Færre fyringer 
  De skiftende arbejdstider betyder, at Danfoss slipper for at betale overtid til de ansatte i travle perioder og for at fyre medarbejdere i lavsæsonen.
  - Det vigtigste formål med aftalen er, at vi til enhver tid er i stand til at reagere på vores kunders behov og dermed skabe grundlaget for en konkurrencedygtig situation i Danmark, siger Vise President i Danfoss Heating Solutions, Thomas Hohwü til virksomhedens eget medie, Danfoss-avisen.
  For de ansatte er fordelen ved ordningen, at jobsikkerheden bliver større, fordi chancen for at blive fyret i lavsæsonen falder, når arbejdstiden flekses.
  